ಕಾಸರಗೋಡು : ಆಗಸ್ಟ್ 24 ರಂದು 118 ಮಂದಿಗೆ ಸೋಂಕು : ಕೊರೋನಾ ಗೆದ್ದವರು 91 ಮಂದಿ ಇವರಿಂದ ಪ್ರಕಟಿಸಲಾಗಿದೆ News Alert ಕಾಸರಗೋಡು : ಕರ್ನಾಟಕದ ದಕ್ಷಿಣ ಕನ್ನಡ ಜಿಲ್ಲೆಗೆ ಹೆಗಲು ಕೊಟ್ಟು ನಿಂತಿರುವ ಕೇರಳದ ಕಾಸರಗೋಡು ಜಿಲ್ಲೆಯಲ್ಲಿ ಇಂದು ಸೋಮವಾರ ಆಗಸ್ಟ್ 24 118 ಮಂದಿಗೆ ಕೊರೋನಾ ಸೋಂಕು ದೃಢಪಟ್ಟಿದೆ. ಈ ಪೈಕಿ 103 ಮಂದಿಗೆ ಸಂಪರ್ಕದಿಂದ ಸೋಂಕು ತಗಲಿದೆ. ಮೂರು ಮಂದಿ ವಿದೇಶ, 12 ಮಂದಿ ಹೊರ ರಾಜ್ಯಗಳಿಂದ ಬಂದವರು ಎಂದು ಜಿಲ್ಲಾ ವೈದ್ಯಾಧಿಕಾರಿ ಡಾ.ಎ.ವಿ.ರಾಮದಾಸ್ ತಿಳಿಸಿದ್ದಾರೆ. ಈ ಮೂಲಕ ಜಿಲ್ಲೆಯಲ್ಲಿ ಒಟ್ಟು ಸೋಂಕಿತರ ಸಂಖ್ಯೆ 4049 ಏರಿದೆ. ಇಂದು ಸೋಂಕಿತರ ಪೈಕಿ ನಾಲ್ಕು ಮಂದಿ ಪೊಲೀಸರು ಹಾಗೂ ನಾಲ್ವರು ಆರೋಗ್ಯ ಸಿಬ್ಬಂದಿಗಳೂ ಸೇರಿದ್ದಾರೆ. ಇಂದು ಸೋಂಕು ಪತ್ತೆಯಾದ ಪ್ರದೇಶಗಳು ಕಾಸರಗೋಡು ನಗರಸಭೆ 14, ಮಧೂರು, ಮಂಗಲ್ಪಾಡಿ ತಲಾ 5, ಚೆಂಗಳ, ಚೆಮ್ನಾಡ್, ಪಡನ್ನ ತಲಾ 3, ನೀಲೇಶ್ವರ ನಗರಸಭಾ ವ್ಯಾಪ್ತಿ 20, ತ್ರಿಕ್ಕರಿಪುರ, ಪಿಲಿಕ್ಕೋಡ್ ತಲಾ 8, ಚೆರ್ವತ್ತೂರು 11, ಬದಿಯಡ್ಕ, ಮೊಗ್ರಾಲ್ ಪುತ್ತೂರು, ಕಿನಾನೂರು ಕರಿಂದಲ, ಈಸ್ಟ್ ಎಳೇರಿ, ಕೊಡೋ ಬೇಳೂರು, ಕರಿವೆಳ್ಳೂರು, ಪುಲ್ಲೂರು ಪೆರಿಯ ತಲಾ 1, ಕುಂಬಳೆ, ದೇಲಂಪಾಡಿ ತಲಾ 4, ಪುತ್ತಿಗೆ, ವಳಿಯಪರಂಬ ತಲಾ ಇಬ್ಬರಿಗೆ ಸೋಂಕು ದೃಢಪಟ್ಟಿದೆ. ಇನ್ನು ಸೋಮವಾರ 91 ಮಂದಿ ಕೊರೋನಾ ಗೆದ್ದು ಮನೆಗೆ ಮರಳಿದ್ದು, ಸೋಂಕು ಗೆದ್ದವರ ಸಂಖ್ಯೆ 2980ಕ್ಕೆ ಏರಿದೆ. ಪ್ರಸ್ತುತ ಜಿಲ್ಲೆಯಲ್ಲಿ 5288 ಮಂದಿ ನಿಗಾದಲ್ಲಿದ್ದು, 988 ಮಂದಿ ಐಸೋಲೇಷನ್ ವಾರ್ಡ್ ನಲ್ಲಿದ್ದಾರೆ. ಜಿಲ್ಲೆಯಲ್ಲಿ ಈವರೆಗೆ 31 ಮಂದಿ ಕೊರೋನಾ ಸೋಂಕಿಗೆ ಬಲಿಯಾಗಿದ್ದಾರೆ.